Դավիթ Սանասարյանը բացատրեց, որ իր գործը ուսումնասիրել, վարչապետին եւ իրավապահ մարմիններին ներկայացնելն է, որից հետո փողերի «հետվերադարձի» բազմաթիվ խոստումներ են լինում։ Այսպես․ 140 մլն դրամ խոստացել է վերադարձնել «ԲԷՑ» տնօրեններից մեկը, 100 մլն դրամ՝ «Հայրենիք-Սփյուռք» ՊՈԱԿ-ը, 210 մլն՝ «Լուսանշան» ՊՈԱԿ-ը, 1,5 մլն դոլար երեք ամսվա ընթացքում կներկայացնի մի միջազգային կապալառու կազմակերպություն, որի անունը Սանասարյանը հրաժարվեց հայտնել՝ հավանաբար, լավ հասկանալով, որ միջազգային կազմակերպության անվան հետ խաղալը հղի է ծանր հետեւանքներով։ Ինչքան ժամանակում նրանք կկատարեն իրենց խոստումները՝ Սանասարյանը չասաց։ Վերահսկողական ծառայության բացահայտումներից տպավորիչ էր «ԲԷՑ» տրանսֆորմատորների հետ կապված դրվագը։ Տրանսֆորմատորների մակերեսից «լեզվիով», ըստ Սանասարյանի, ջնջված են եղել իրական արժեքները, եւ գրիչով այլ գներ են գրված եղել։ 300 մլն դրամ արժեքով տրանսֆորմատորն ուտիլիզացվել է որպես ջարդոն՝ 12 մլն դրամով։ Գրվել է, որ այն վերանորոգման ենթակա չէ, սակայն Սանասարյանի աշխատակիցներն այն հայտնաբերել են աշխատող վիճակում՝ «Միկմետալ» գործարանում։ «Հանցակազմ պարունակող իրավիճակներ ունենք բոլոր ոլորտներում, բայց առաջին արդյունքը…»։ Դավիթ Սանասարյանի խոսքը տեղ-տեղ անըմբռնելի էր դառնում։ Օրինակ, նա ասում էր բառացի հետեւյալը․ «40 մլն դրամով նվազեցրել ենք նախահաշվային արժեքը։ Շարունակելու է բազմավոլտին ծառայություն մատուցել, բայց սա մի կազմակերպության մասին է։ Նրանք կվերադարձնեն 40 մլն դրամը։ 2014 թվականից ենք սկսել, եւ հեսա հերթով կասեմ, հա՞։ Իրանք ընդունել են, որ պատրաստ են վերադարձնել պետբյուջե։ Իրենք եկել են ինքնակամ։ Մենք ոչ մեկին չենք խնդրել»։ Կամ՝ «Միջազգային կապալառուներից մեկի գործն ենք ուսումնասիրել եւ 3 մասով, 1,5 մլն դոլարով կիջեցնենք պայմանագրային արժեքը»։